2022 m. gruodžio 16 d. pareikštas ieškinys byloje Europos Komisija / Portugalijos Respublika
(Byla C-768/22)
Proceso kalba: portugalų
Šalys
Ieškovė: Europos Komisija, atstovaujama L. Armati ir P. Caro de Sousa
Atsakovė: Portugalijos Respublika
Ieškovės reikalavimai
Pripažinti, kad palikusi galioti 2018 m. birželio 14 d. Įstatymo Nr. 25/2018 2 straipsnį, kuriuo 2009 m. liepos 3 d. Įstatymo Nr. 31/2009, su pakeitimais padarytais Įstatymu Nr. 40/2015, 25 straipsnis papildytas 7 dalimi, numatančia, kad „asmenys, turintys civilinės inžinerijos bakalauro diplomą, į kuriuos daroma nuoroda 2005 m. rugsėjo 7 d. Europos Parlamento ir Tarybos direktyvos 2005/36/EB dėl profesinių kvalifikacijų pripažinimo1, iš dalies pakeistos 2013 m. lapkričio 20 d. Direktyva 2013/55/ES, VI priede, pradėję mokytis minėtame priede nurodytais mokslo metais ir įrodę, kiek tai susiję su 1973 m. vasario 28 d. Dekreto Nr. 73/73 nuostatų taikymo sritimi, kad nuo 2009 m. lapkričio 1 d. iki 2017 m. lapkričio 1 d. prisijungė prie architektūrinio projekto, kuriam gautas savivaldybės patvirtinimas, gali rengti konkrečiai šiame dekrete nurodytus projektus jame nustatytomis sąlygomis ir pagal šiai veiklai galiojantį teisinį režimą, su sąlyga, kad laikomasi šiam įstatyme numatytų įpareigojimų ir, prireikus, jai gautas kompetentingų administracinių institucijų leidimas“, neįvykdė įsipareigojimų pagal Direktyvos 2005/36/EB 59 straipsnio 3 dalį, šios direktyvos VI priedo 49 straipsnio 1 dalį bei SESV 45, 49 ir 56 straipsnius.
Priteisti iš Portugalijos Respublikos bylinėjimosi išlaidas.
Ieškinio pagrindai ir pagrindiniai argumentai
Inžinieriai, kurių diplomai išvardyti 2005 m. rugsėjo 7 d. Europos Parlamento ir Tarybos direktyvos 2005/36/EB dėl profesinių kvalifikacijų pripažinimo VI priede, įgijo teisę įgyvendinti architektūrinius projektus visoje Europos Sąjungoje (“įgytos teisės”). Inžinieriai gali naudotis įgytomis teisėmis tik jeigu mokslus pradėjo ne vėliau kaip iki Direktyvos VI priede nurodytų metų.
2018 m. Portugalijos Respublika patvirtino įstatymą (2018 m. birželio 18 d. Įstatymas Nr. 25/2018), kuris ypač apribojo šių inžinierių įgytas teises, galimybę verstis architekto profesija ir laisvą asmenų judėjimą. Konkrečiai šio įstatymo 2 straipsniu:
a.    apribojamos statybos inžinierių, kurie pradėjo mokslus direktyvoje nurodytais mokslo metais, įgytos teisės, tai reiškia, kad visi statybos inžinieriai, kurie pradėjo mokytis ankstesniais mokslo metais, neteko galimybės įgyvendinti įgytų teisių.
b.    reikalaujama, nesant tam jokio pagrindo direktyvoje ir diskriminuojant, kad norėdamas įgyvendinti architektūrinį projektą, statybos inžinierius būtų prisijungęs nuo 2009 m. lapkričio 1 d. iki 2017 m. lapkričio 1 d. prie architektūrinio projekto, kuriam gautas savivaldybės patvirtinimas. Šį reikalavimą ypač sunku įvykdyti, nes nuo 2015 m. Portugalijos vietos institucijos sistemiškai atmeta architektūrinius projektus, pateikiamus inžinierių, kurie naudojasi pagal Direktyvą 2005/36/EB įgytomis teisėmis.
2019 m. sausio 24 d. Komisija adresavo Portugalijos Respublikai oficialų pranešimą. 2020 m. vasario 29 d. Portugalijos Respublika gavo pagrįstą nuomonę, į ją atsakymo nepateikė.
____________
1 OL L 255, 2005, p. 22.